قسەکانی سەرۆکی ئێریتێریا لەسەر ئەوەی پێوەندیی نێوان سوید و ئێریتێریا هەڵوەشاوەتەوە و هیچ قسەیەک لە نێوان ئەوان و سیاسەتمەدارانی سویددا لەسەر ڕۆژنامەوانی گیراوی سویدی داویت ئیسحاقدا لە گۆڕێدا نییە، وەزارەتی دەرەوەی سویدی تووشی سەرسوڕمان کردووە.
فرانک بێلفراگ سکرتێری وەزارەتی دەرەوە دەڵێ ئەمە ڕاست نییە و دوو ولات پێوەندی و دانوستاندنیان لەسەر داویت ئیسحاق هەڵنەبڕیوە. ئەو بە هەواڵدەریی تێتێی گوت کە ئێمە زۆریش چالاکین و لەگەڵ سەرۆکانی ئەم وڵاتە دانوستاندنی بەردەواممان هەیە.
فرێدریک ڕاینفێڵد سەرۆککوەزیریش جەختی لەسەر هەبوونی گفتوگۆ لەگەڵ سەرۆکانی ئێریتێریا کردەوە و گوتی لەم ڕۆژانەدا کاربەدەستانی سویدی لەگەڵ جێگری وەزیری دەرەوەی ئێریتێریادا لە پێوەندیدا بوون و باڵوێزی سویدیش نزیکەی سی جاران لەگەڵ بەرپرسانی ئەم وڵاتە لە پێوەندیدا بووە.